मुंबई पुलिस ने सेक्शन 354 और पोक्सो एक्ट के तहत अज्ञात व्यक्ति के ख़िलाफ़ मामला दर्ज किया है. मुंबई पुलिस का कहना है कि मामले की जांच जारी है.17 वर्षीय ज़ायरा के साथ ये घटना एयर विस्तारा की फ़्लाइट में उस वक्त हुई जब वे दिल्ली से मुबंई जा रही थीं. ज़ायरा ने अपने ख़राब अनुभव को बयान करते हुए इंस्टाग्राम पर एक वीडियो पोस्ट किया, जिसमें वो बुरी तरह से रो रही हैं. उन्होंने आरोप लगाया है कि उनसे पिछली कतार में बैठे एक अधेड़ उम्र के आदमी ने उनके साथ बदतमीजी करने की कोशिश की. ज़ायरा ने अपने इंस्टाग्राम पोस्ट में लिखा है कि जब वो आधी नींद में थीं तो पीछे बैठा शख़्स अपने पैर से उनकी पीठ और गर्दन पर टच कर रहा था. ज़ायरा ने ये भी कहा है कि एयर विस्तारा की फ़्लाइट के चालक दल का कोई सदस्य उनकी मदद के लिए नहीं आया.इस पर विस्तारा एयरलाइंस ने बयान जारी कर कहा, "हमने बीती रात फ़्लाइट में एक अन्य यात्री के साथ ज़ायरा वसीम के ख़राब अनुभव के बारे में ख़बरें देखी हैं. हम इस मामले की गहराई से जांच कर रहे हैं और ज़ायरा की हर तरह से मदद करेंगे. ऐसे बर्ताव को हम कतई बर्दाश्त नहीं करते."ज़ायरा ने कहा, "मैं अभी फ़्लाइट से उतरी हूं. मैं आपको ये बताना चाहती हूं कि उस आदमी ने क्या किया. कोई ऐसा कैसे कर सकता है. ये कोई तरीका नहीं है. किसी लड़की को ऐसा महसूस नहीं कराया जाना चाहिए क्योंकि ये डरावना है. क्या इस तरीके से वे लड़कियों की देखभाल कर रहे हैं. जब तक हम अपनी मदद का फ़ैसला नहीं करेंगे, कोई हमारी मदद नहीं करेगा. ये सबसे ख़राब बात है."मुंबई से स्थानीय पत्रकार सुप्रिया सोगले ने बताया है कि महाराष्ट्र राज्य महिला आयोग ने ज़ायरा के साथ हुई घटना को शर्मनाक़ बताया है और नागरिक उड्डयन महानिदेशालय से मामले की जांच के लिए कहा है.  (बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)